ما تستعجبشى ما تستغربشى

ما تستعجبشى ما تستغربشى اغنيه مصريه تأليف ابو السعود الابيارى و تلحين و غنا اسماعيل ياسين

 كلمات 
ما تستعجبشى.. ما تستغربشى

فيه ناس بتكسب ولا تتعبشى

و ناس بتتعب ولا تكسبشى

ما تستعجبشى ما تستغربشى

.....

وارث و له كام الف جنيه

و دا غير يا سيدى خمس عمارات

ييجى بسلامته اسمالله عليه 

يعشق لى واحده بنت صالات

سعادة البيه

جوه الكباريه

ولع سيجارتها بعشره جنيه

تضحك ف عينيه و تكروت فيه

و تقول له هات لى ابصر ايه

فلوس و جات له يا ناس بلاش

و ليه بأه ما يجيب لهاش

و هيا تكسب ولا تتعبشى

و هوا يخسر و لا يكسبشى

فيه ناس بتكسب و لا تتعبشى

و ناس بتتعب و لا تكسبشى

ما تستعجبشى ما تستغربشى

.....

و آدى واحد تلميذ خيبان

شوفو وجاهته بأه و بصو له

يشرب فى خمره  كمان دخان

و ف مدرسته بليد علا طوله

ف الغراميات يكتب جوابات

لو تقرا فصاحته تقول ياسلام

و ف التاريخ ينزل تلبيخ

ولا يعرف سته ف سته بكام

و ابوه مسكين مهدود حيله

دا بيتعب نفسه و يدى له

و كل ده ولا بيقدرشى

و ابوه بيخسر ولا يكسبشى

و اهى ناس بتتعب ولا تكسبشى

و ناس بتكسب ولا تتعبشى

ما تستعجبشى ما تستغربشى

.....

و اتنين ووجهه من الاعيان

غاويين يا فندم لعب قمار

يقضو طول الليل كونكان

تقولشى يعنى ما بينهم تار

فولان كسبان و فولان خسران

و تشوف العكس الليله التانيه

خساره طوالى كل الليالى

و صاحب النادى له ع الميه

يخبط عمولته المعتاده

هيهمه ايه لا دا و لا دا

يفضل ف مكسب و لا يلعبشى

يعمل ف اولوفات و لا تتعبشى

و له ناس بتكسب و لا تتعبشى

و ناس بتتعب و لا تكسبشى

ما تستعجبشى ما تستغربشى

.....

ما تستعجبشى .. ما تستغربشى

فيه ناس بتكسب و لاتتعبشى

و ناس بتتعب و لا تخسرشى

ما تستعجبشى ما تستغربشى

 شوف كمان 

لينكات برانيه
 يوتيوب
https://m.youtube.com/watch?v=26_q085yNls

مصادر

تصنيف:اغانى باللغه المصريه
تصنيف:مونولوجات اسماعيل ياسين